钦定古今图书集成/明伦汇编/氏族典/第471卷 > 《廖用贤尚友录》 > 蔡景历
## 钦定古今图书集成/明伦汇编/氏族典/第471卷 > 《廖用贤尚友录》 > 蔡景历

按《陈书蔡景历传》，“景历字茂世，济阳考城人。祖点，梁
尚书左民侍郎。父大同，轻车岳阳王记室参军。景历
解褐诸王府佐，出为海阳令，为政有能名。侯景乱，客游京口。景平，高祖镇朱方，闻其名，板征北府参军。承
圣中，授通直散骑侍郎。高祖辅政，除给事黄门侍郎。
高祖受禅，迁秘书监、中书通事舍人，掌诏诰。永定二”
年，坐妻弟刘淹诈受周宝安饷马，为御史中丞沈炯
所劾，降为中书侍郎。世祖即位，复为秘书监。以定策
功，封新丰县子，累迁太子左卫率，进爵为侯。坐妻兄
刘洽依倚景历权势奸讹，免官。废帝即位，起为镇东
鄱阳王谘议参军。高宗即位，迁宣惠豫章王长史，入
为太子左卫率。太建五年，都督吴明彻北伐，所向克
捷。是时，高宗锐意河南，以为指麾可定。景历谏称“师
老将骄，不宜过穷远略。”高宗恶其沮众，出为豫章内
史。未行，为飞章所劾，免官，徙居会稽。及吴明彻败，帝
思景历前言，即日追还，复以为员外散骑常侍，守度
支尚书。卒官，谥曰忠敬。